ז'ורז'ינו ויינאלדום

ראשית חיו

ויינאלדום נולד ברוטרדם שבדרום הולנד, להורים "אפרו-סורינאמים", מהגרים מסורינאם. בגיל 6 התגרשו הוריו, אמו עברה לגור באמסטרדם וויינאלדום נשאר לגור עם סבתו ברוטרדם. לויינאלדום שני אחים צעירים, ז'יליאנו ורוז'ריו. אחיו ז'יליאנו ויינאלדום משחק בגו אהד איגלס. בנוסף, ויינאלדום הוא גם בן דודו של רויסטון דרנטה וגיסו של ראג'יב ואן לה פארה.

מועדוני נוער

בגיל 6 ויינאלדום התחיל לשחק בספרטה רוטרדם, ובשתי העונות הראשונות שלו זכה באליפויות הולנד לקבוצות נוער. קבוצות שונות כמו אייאקס אמסטרדם, פ.ס.וו. איינדהובן ופיינורד הביעו עניין בשחקן הצעיר ורצו להביאו למחלקות הנוער שלהן. ויינאלדום סירב לכל ההצעות. בגיל 14, לאחר ששיחק 7 עונות בקבוצות הצעירות של ספרטה רוטרדם ובנבחרות הנוער השונות של הולנד, החליט ויינאלדום לקבל את הצעתה של פיינורד.

פיינורד

ב-8 באפריל 2007 ערך ויינאלדום את הופעת הבכורה שלו במדי הקבוצה הבוגרת של פיינורד, כאשר פתח בהרכב במשחק הליגה נגד חרונינגן. באותו משחק נבחר ויינאלדום לאיש המשחק. בגיל 16 ו-148 ימים, הפך ויינאלדום לשחקן הצעיר ביותר שמופיע במשחק של הקבוצה הבוגרת של פיינורד, ונבחר לאיש המשחק. ב-2 בדצמבר 2007 כבש השחקן את שער הבכורה שלו ככדורגלן מקצועי, במשחק ליגה נגד הראקלס אלמלו שהסתיים בניצחון 0-6 לפיינורד.
בעונת 2008/2009 ערך ויינאלדום את הופעת הבכורה שלו במסגרת אירפית כלשהי. ב-18 בספטמבר 2008 פתח השחקן במשחק מוקדמות גביע אופ"א נגד הקבוצה השוודית קאלמר FF, בו ניצחה פיינורד 0-1. ב-2 באוקטובר כבש את שער הבכורה שלו במסגרת אירופית, במשחק החוזר נגד קאלמר, בו הפסידה פיינורד 2-1, אך למרות זאת עלתה לשלב הבתים של גביע אופ"א, עקב חוק שערי החוץ.
ב-6 במרץ 2009 חתם ויינאלדום על חוזה חדש בפיינורד, עד קיץ 2012. ב-27 בפברואר 2011 כבש השחקן ארבעה שערים בניצחון 1-5 על חרונינגן.
ב-5 עונות ככדורגלן מקצועי בפיינורד הופיע ב-134 משחקים בכל המסגרות, בהם כבש 25 שערים ובישל 11 שערים.

פ.ס.וו. איינדהובן

ב-29 ביוני 2011 הודיע מנהלה הטכני של פיינורד כי הקבוצה הגיעה להסכמה עם פ.ס.וו. איינדהובן על העברתו של ויינאלדום, כאשר במסגרת העסקה שילמה פ.ס.וו. 5 מיליון אירו תמורת העברת השחקן. 
במחזור הפתיחה של עונת 2011/2012 ערך ויינאלדום את הופעת הבכורה שלו במדי פ.ס.וו., בהפסד 1-3 לא.ז. אלקמאר. ב-21 באוגוסט 2011 כבש השחקן את שער הבכורה שלו במדי פ.ס.וו. בניצחון 0-3 על דן האג. ויינאלדום ביסס עצמו בהרכב הפותח של פ.ס.וו. והיה לאחד השחקנים החשובים ביותר בקבוצה. לאחר פרישתו של מארק ואן בומל ועזיבתו של קווין סטרוטמן קיבל ויינאלדום את סרט הקפטן בקבוצה. על יכולתו בעונת 2014/2015 זכה ויינאלדום בתואר כדורגלן השנה בהולנד.

ניוקאסל יונייטד

ב-11 ביולי 2015 ויינאלדום חתם לחמש שנים בניוקאסל יונייטד מהפרמייר ליג עבור 14.7 מיליון אירו. ב-9 באוגוסט ערך את הופעתו הבכורה בקבוצה בתיקו 2-2 נגד סאות'המפטון. ב-26 בספטמבר הבקיע את שערו הראשון בקבוצה בתיקו 2-2 נגד צ'לסי. ב-18 באוקטובר הבקיע רביעייה בניצחון 6-2 על נוריץ' סיטי. בעונתו היחידה בקבוצה הבקיע 11 שערים, אך בסיום העונה ירד עם הקבוצה ליגה.

ליברפול

ב-23 ביולי 2016 חתם ויינאלדום בליברפול. עלות ההעברה של השחקן מוערכת ב-23 מיליון פאונד, ותוספות של כ-2 מיליון פאונד בעתיד. ויינאלדום קיבל את הספרה 5. ב-14 באוגוסט ערך את הופעתו הבכורה בקבוצה בניצחון 4–3 על ארסנל. ב-7 במאי 2019 כבש צמד תוך שתי דקות (54, 56) מול ברצלונה בניצחון 0:4 בחצי הגמר השני וסייע להעלות את ליברפול לגמר ליגת האלופות 2019 שבו ניצחו 2-0 את טוטנהאם.

נבחרת הולנד

ויינאלדום היה אחד משחקני המפתח בנבחרת הולנד עד גיל 17 באליפות אירופה עד גיל 17 בשנת 2007. לאחר שהרשים במדי הנבחרת ההולנדית עד גיל 17, זומן ויינאלדום לנבחרת הולנד עד גיל 19. למרות הופעות מצוינות של ויינאלדום, הנבחרת איכזבה ולא הצליחה להעפיל לאליפויות אירופה עד גיל 19 בשנים 2008 ו-2009. 
בשנת 2013 השתתף עם נבחרת הולנד עד גיל 21 באליפות אירופה עד גיל 21, שנערכה בישראל. בטורניר זה כבש ויינאלדום שני שערים במשחקים בשלב הבתים מול גרמניה ומול רוסיה. הולנד הגיעה לחצי הגמר וויינאלדום נכלל בנבחרת הטורניר של האליפות.
ויינאלדום ערך את הופעת הבכורה שלו במדי נבחרת הולנד הבוגרת ב-2 בספטמבר 2011, במשחק מוקדמות יורו 2012 נגד סן מרינו. באותו משחק (שנגמר בניצחון 0-11 להולנד ונחשב לניצחון בתוצאה הגדולה ביותר של הנבחרת בכל הזמנים) כבש ויינאלדום את השער האחרון במשחק, בדקה ה-90.
ויינאלדום זומן גם לסגל נבחרת הולנד למונדיאל 2014 ואף כבש שער אחד במשחק על המקום השלישי נגד נבחרת ברזיל.